Ek weet nie of ek ‘n tradisionele Afrikaner is nieArgieffoto. Beste redakteur, Ek het die laaste paar weke heelwat artikels gelees oor ons stryd as sogenaamde Afrikaners: ons voortbestaan, ons regte, ons taal, die sinnelose moorde op boere en dies meer. Wie is nou wel Afrikaners, wie is uitgesluit en wat maak van ŉ mens ŉ Afrikaner? Ek gebruik die woord “sogenaamd” nie ligweg nie – kyk na my van, hieruit kan u aflei dat ek nie wegskram of opruk as ek Afrikaner of selfs Boer genoem word nie. Ek is immers presies dit. Ek weet net nie meer of ek deel uitmaak van die tradisionele Afrikaner nie. Ek kan ŉ plaas onthou teen die Waterberge wat my oupa wel later verkoop het, maar ek weet van vleis verwerk, kleiosse maak, broodbak en ŉ Sondagtafel wat kreun van die kos; met die hele familie daar rondom vergader. My oupa het die seën gevra en ook gedank nadat ons geëet het. Ek weet van Racheltjie de Beer en Andries Pretorius, en kaalvoet oor die berge trek en biltong, respek, goeie maniere, koeksusters, Hertzoggies, Bloedrivier, basaartafels, mielies oes en ŉ goeie pak slae. Ek voel ongelukkig nie meer deel van die Afrikanervisie en -mentaliteit nie. Ek lees sommige kommentaar op u webwerf en ek wonder oor baie dinge. Die ding wat my die meeste opval is die wyse waarop ons Afikaners so maklik ’n ander oordeel. En hierdie ding om vas te klou aan iets en nie verder te wil dink oor ŉ saak nie. Die ding met die NK kerk en gays byvoorbeeld. Ek verstaan nie dat gemiddelde opgevoede mense hulle bekommer oor wat in ŉ ander ou se bed aangaan nie. Asof ons nie almal klere dra wat van verskillende stowwe geweef is nie en een sonde so groot soos die ander is nie. Ons wil huil oor die een ding in die Ou Testament en die volgende ignoreer en dan ŉ moewiese ding daarvan maak. Dis tog sinneloos en verskriklik skynheilig. Dis so tipies van die Afrikaner. Baie van ons is van die grootste rassiste onder die son, maar tydens die Groot Trek en ook op die verafgeleë plase honderde jare gelede, het menige wit boer vir hom ŉ vrou van kleur gevat en kinders by haar gehad. U webwerf het byvoorbeeld die artikel gehad oor minimum dagloon vir ŉ bediende. Die kommentaar was grootliks agterlik en hoe om voordeel daaruit te trek. Ek weet dit is 25 jaar later en baie min dinge in hierdie land verloop soos wat ons graag sou wou hê dit moet, maar regtig! Moet ons nie afstand doen van dit wat ons verdeelde nasie meer verdeel nie? Ek voel dat ek as individu verby hierdie soort goed beweeg het. Ek wil dogma laat gaan, nie meer in swart-wit kyk nie en iemand wat anders is nie oordeel nie. Veral nie as hulle besigheid niks met my te doen het nie. Ek praat nie geweld goed nie of ignoreer die swart op wit geweld in my land nie. Ek probeer bande bou met almal wat die goeie najaag. Onder hulle is mense van kleur, motorwagte, tatoeëerkunstenaars, Hindoes ensovoorts. Nie noodwendig mense soos ek of u nie. Ek het vir lank geglo dat almal wat wit en Afrikaans is noodwendig net die goeie in almal en alles najaag. Maar ek is verkeerd. My ma sê altyd dat mens graag wil glo dat alle onderwysers goeie mense is want hulle onderrig immers ons kinders – maar dis beslis ŉ leuen. Dit was toe en dit is nog steeds. Elke swart man is nie noodwendig ŉ verkragter nie, al is die statistiek teen hom. Gays is gewone mense – nie noodwendig pervers of pedofiele nie. Alle Moslems is nie terroriste nie en almal met ŉ tatoe is nie ŉ kandidaat vir Pretoria Sentraal nie. ŉ Mens kan mos nie deur hierdie lewe reis met oogklappe aan nie! En ek is nie pro-geloof van enige aard nie, en weet u wat? Dis okei. Elkeen kan wees wat hulle wil. Mits niemand of niks skade hartseer of pyn berokken word nie. Ongeag ander se verwysinsraamwerk en lewenservaring het ons nie nodig om deur dogma regeer te word nie en almal wat nie “soos ons is nie” te veroordeel nie. Ons kan onsself wees en nog altyd in ŉ ander se skoene staan of ŉ ander se oogpunt probeer begryp. Ek is ŉ Afrikaner en ŉ African. Wanneer ek lamskerrie kook, koop ek halaalvleis sodat my kollega ook by die werk kan saam eet tydens etenstyd. Ek het ŉ middeljarige vriendin wat haar man met ŉ jong mannetjie verneuk – al stem ek nie saam nie, bly sy my vriendin. Daar is ŉ vreeslike gawe Zoeloe-man in die fabriek. Hy is die veiligheidsbeampte en ons werk saam aan sommige projekte. Elke Vrydag by die hek sê hy vir my ek is sy wit girlfriend, dan lag ek en hy lekker en sê hy moet lobola bymekaar kry, ek is nie goedkoop nie. Dis nie “sexual harassment” nie. Dis nie vreemd nie. Dis nie voorbarig nie. Dis ŉ grap en dis ŉ instelling. Hy ry saam met my tot by die stasie. Ek is nie bang vir hom nie, ek wil nie met hom trou nie. Dis net verspottigheid. As ek by my stoere Boere-tradisies moes hou, behoort ek nie saam met heidene te eet nie en moet ek, soos wat die hoofstroom-Afrikaner sou, wat eintlik ook maar die kat in die donker knyp, my vriendskap met ŉ egbreker beëindig. En dis onvanpas vir ŉ Afrikaner-meisie om te deel in die speelse toenadering van ŉ Zoeloe-man. So, is ek nog ŉ Afrikaner? Ek glo nie as ek my graag by die hoofstroom-Afrikaner sou wou skaar, waarvan baie deursnee-lesers van Maroela Media is, sou ek nie welkom wees nie. Ek is nie gelowig nie, ek is gay en ek gee die meeste mense die binnevet van die boud – al is hulle swart / ’n Jood / prostituut / bergie / dwelmverslaafde ensovoorts. Nie omdat ek liberaal is nie, maar omdat ek kies om te glo in “the greater good of humanity”. Ek probeer die goeie vind op plekke en in situasies waar ŉ mens dit dalk nie verwag nie. Ek wil nie meer deel wees van die Afikaner wat nié uitreik nie, wat dekade in en dakade uit teen dieselfde oogklappe vaskyk en wat glo hulle weg is die enigste weg. Ek het hulle ontgroei en ek twyfel of hulle my nog sal verwelkom en my as een van hul eie sou tel. En hiermee veroordeel ek hulle nie, ek wil net nie meer saamstap nie. Wel, hulle voel dalk ek is te liberaal, arrogant en dislojaal teenoor my mense, God en die kerk – of wat ook al. Maar dis hulle reg om so te voel; en om vas te klou aan wat hulle as hul eie ag. Nietemin bly ek ŉ Afrikaner in my hart, wat sal braai en Afrikaans sal praat, sal sokkie en my liefdadigheidbydraes sal maak, biltong in die garage hang, ouer mense as oom en tannie aanspreek, my ouers met respek behandel en vir my girlfriend blomme koop. Ek laat dit daar. Groete SkarrelKind